﻿	বাজেটে শ্রমজীবীদের জন্য বিশেষ বরাদ্দ রাখার দাবীতে নারায়ণগঞ্জে সভা
৪ আষাঢ় ১৪২৬, মঙ্গলবার ১৮ জুন ২০১৯ , ৭:৫৬ অপরাহ্ণ
» অর্থনীতি » বাজেটে শ্রমজীবীদের জন্য বিশেষ বরাদ্দ রাখার দাবীতে নারায়ণগঞ্জে সভা
প্রেস বিজ্ঞপ্তি || নিউজ নারায়ণগঞ্জ ০৭:০২ পিএম, ১০ জুন ২০১৯ সোমবার
সমাজতান্ত্রিক শ্রমিক ফ্রন্ট নারায়ণগঞ্জ জেলার উদ্যোগে “বাজেট ও শ্রমিকের প্রত্যাশা” শীর্ষক মতবিনিময় সভা ১০ জুন বিকেল ৪টায় সংগঠনের ২ নং রেলগেটস্থ জেলা কার্যালয়ে অনুষ্ঠিত হয়।
মতবিনিময় সভায় প্রধান বক্তা হিসেবে বক্তব্য দেন সমাজতান্ত্রিক শ্রমিক ফ্রন্ট কেন্দ্রীয় কমিটির সাধারন সম্পাদক শ্রমিক কর্মচারী এক্য পরিষদ-স্কপের অন্যতম শীর্ষ নেতা রাজেকুজ্জামান রতন।
সমাজতান্ত্রিক শ্রমিক ফ্রন্ট নারায়ণগঞ্জ জেলার সভাপতি আবু নাঈম খান বিপ্লবের সভাপতিত্বে ও সাধারণ সম্পাদক সেলিম মাহমুদের সঞ্চালনায় মতবিনিময় সভায় আরো বক্তব্য রাখেন বাংলাদেশ ট্রেড ইউনিয়ন কেন্দ্র নারায়ণগঞ্জ জেলার সাধারন সম্পাদক বিমল কান্তি দাস, নারায়ণগঞ্জ সাংস্কৃতিক জোটের সাধারন সম্পাদক ধীমান সাহা জুয়েল, গার্মেন্টস শ্রমিক ফ্রন্ট নারায়ণগঞ্জ জেলার সাধারণ সম্পাদক জাহাঙ্গীর আলম গোলক, রি-রোলিং স্টিল মিলস শ্রমিক ফ্রন্ট নারায়ণগঞ্জ জেলার সাধারণ সম্পাদক এস এম কাদির।
রাজেকুজ্জামান রতন বলেন, এবারের বাজেট প্রনয়নের পূর্বে যে সমস্ত মতবিনিময় সভা হয়েছে সেখানে ব্যবসায়ী শিল্পপতিরা তাদের আকাংখা ও দাবি পেশ করেছেন এবং পরামর্শ দিয়েছেন। অর্থমন্ত্রী তাদের কথা শুনেছেন, কিছু ক্ষেত্রে আশ^াস দিয়েছেন অথচ দেশের অর্থনীতির প্রধান খাত বলে বিবেচিত কৃষি ও শিল্প খাতে নিয়োজিত কোটি কোটি শ্রমিকের প্রতিনিধিদের সাথে বৈঠক করে মতামত শোনার ন্যুনতম প্রয়োজন বোধ করেননি।
তিনি বলেন, বাজেটের আয়তন প্রতি বছর বড় হচ্ছে। ২০১৮-১৯ অর্থবছরে ৪ লাখ ৬৪ হাজার কোটি টাকার বাজেট ঘোষণা করা হয়েছিলো। এবার বাজেটের আয়তন ৫ লাখ ২০ হাজার কোটি টাকা ছাড়িয়ে যাবে বলে ধারণা করা হচ্ছে। বাজেটের টাকার বিরাট অংশ আসবে রাজস্ব আয় থেকে যার সিংহ ভাগের যোগান দেবে শ্রমিক কৃষক সাধারন মানুষ পরোক্ষ করের মাধ্যমে। অর্থমন্ত্রী ঘোষণা দিয়েছেন পরোক্ষ কর ভ্যাটের আওতা বাড়াবেন। তাহলে শ্রমজীবী মানুষের জীবন যাপনের জন্য যা প্রয়োজন সব কিছুর উপর থেকেই তিনি কর নেয়ার চেষ্টা করবেন। বড় ঋণ সুদ আসলে মাফ করে দেয়া আর সাধারণ মানুষের উপর করের আওতা সম্প্রসারিত করার এই নীতির নাম কি গণতান্ত্রিক বাজেট হতে পারে?
রাজেকুজ্জামান রতন বলেন, পৃথিবীর সবচেয়ে ব্যয়বহুল মহাসড়ক, ফ্লাইওভার, রেলপথ নির্মিত হয় যে দেশে, দ্রুত ধনী হওয়ার দিক থেকে যে দেশ বিশে^ এক নম্বর, যে দেশ থেকে ক্রমাগত টাকা বিদেশে পাচার করছে একদল ধনী, সেই দেশের শ্রমিক আবার বিশে^ও সবচেয়ে সস্তা। বাসা ভাড়া, চিকিৎসার খরচ, সন্তানের শিক্ষার খরচ সবই ছুটছে ঘোড়ার গতিতে কিন্তু শ্রমিকের বেতন বৃদ্ধি হয় কচ্ছপের চেয়েও ধীর গতিতে। বাজেটের প্রধান অর্থের যোগানদাতা শ্রমজীবী মানুষের জন্য বাজেটে আনুপাতিক হারে বরাদ্দ তাই দেশের স্বার্থেই প্রয়োজন। দেশের সকল শ্রমজীবীর জন্য রেশন, চিকিৎসা, বাসস্থান, পেনশন, সন্তানদের লেখাপড়া, দুর্ঘটনায় নিহত-আহত হলে ক্ষতিপূরণের জন্য বিশেষ বরাদ্দ দিতে হবে। বাজেটে শ্রমজীবীর জন্য বরাদ্দ দিলে দেশের অর্থনীতি গতি বৃদ্ধি করতে সহায়ক হবে।